**SUOMEN AMPUMAURHEILULIITTO RY**

**LIITTOKOKOUS**

Aika: 28.11.2020 klo 11.30, valtakirjojen tarkastus alkaa klo 11.00

Paikka: Sokos Hotel Vantaa, Hertaksentie 2, Vantaa

**ESITYSLISTA**

1. **KOKOUKSEN AVAUS**
2. **KOKOUKSEN JÄRJESTÄYTYMINEN**

Valitaan kokouksen

* puheenjohtaja
* sihteeri
* kaksi pöytäkirjantarkastajaa
* kaksi ääntenlaskijaa

**Päätös:**

**3 LÄSNÄOLIJOIDEN TOTEAMINEN**

Suoritetaan jäsenyhdistysten edustajien valtakirjojen tarkastus, todetaan edustettuina olevat jäsenyhdistykset ja näiden äänimäärät sekä vahvistetaan äänimääräluettelo ja todetaan läsnä olevat liittovaltuuston ja liittohallituksen jäsenet, kunniapuheenjohtaja, kunniajäsenet ja liiton toimihenkilöt.

**Päätös:**

**4 KOKOUKSEN LAILLISUUS JA PÄÄTÖSVALTAISUUS**

SAL:n toimintasääntöjen mukaan SAL:n kokouksen kutsuu koolle liittohallitus.

Kokouskutsu on lähetettävä kirjallisena kullekin jäsenelle jäsenluettelossa olevin osoittein viimeistään neljä viikkoa ennen kokousta ja julkaistava vähintään neljä viikkoa ennen kokousta liittovaltuuston syyskokouksen määräämässä sanoma- tai aikakauslehdessä.

SAL:n kokouksen esityslista liitteineen on lähetettävä jäsenyhdistyksille viimeistään kolme viikkoa ennen kokousta.

Ennakkoilmoitus jäsenille varsinaisen kokouksen ajasta ja paikasta julkaistaan viimeistään kaksi kuukautta ennen kokousta Urheiluampuja-lehdessä.

Ennakkoilmoitus SAL:n kokouksesta on julkaistu Urheiluampuja-lehdessä 4/2020, ilmestymispäivä 24.9.2020. SAL:n kokouksen kutsu on ollut Urheiluampuja-lehdessä 4/2020, ilmestymispäivä 24.9.2020, SAL:n kokouksesta on lähetetty seuroille kirjallinen kutsu 29.10.2020. Kokouksen esityslista liitteineen on lähetetty seuroille samassa yhteydessä kutsun kanssa 29.10.2020.

**Päätös:**

**5 KOKOUKSEN TYÖJÄRJESTYS**

Esitetään, että kokouksen työjärjestyksenä käytetään 29.10.2020 jäsenyhdistyksille lähetettyä SAL:n kokouksen esityslistaa.

**Päätös:**

**6 LIITTOVALTUUSTON JÄSENTEN MATKAKORVAUKSET**

Liittohallitus esittää, että liittovaltuuston jäsenille korvattaisiin matkat SAL:n matkustussäännön mukaan. Matkustussääntö liitteenä (LIITE 1).

 **Päätös**:

**7 LIITTOHALLITUKSEN SELOSTUS SAL:N TOIMINNASTA JA TALOUDENHOIDOSTA KAHDELTA EDELLISELTÄ VUODELTA JA TOIMINNAN JA TALOUDEN SUUNTAVIIVAT SEURAAVAKSI KAKSIVUOTISKAUDEKSI**

Käsitellään liittohallituksen selostus SAL:n toiminnasta ja taloudenhoidosta kahdelta (2) edelliseltä vuodelta ja keskustellaan ja päätetään toiminnan ja talouden suuntaviivoista seuraavaksi kaksivuotiskaudeksi esityslistan liitteenä jäsenille toimitetun kirjallisen selvityksen pohjalta.

Liittohallituksen selostus kahdelta edelliseltä vuodelta käsitellään liitteenä olevan grafiikan pohjalta (LIITE 2). Keskustelun ja päätöksenteon pohjaksi tarkoitettu strategia liiton toiminnan ja talouden suuntaviivoista seuraaviksi vuosiksi on liitteenä (LIITE 3).

**Päätös:**

**8 LIITTOHALLITUKSEN PUHEENJOHTAJAN VALINTA**

Valitaan liittohallituksen puheenjohtajan kahdeksi seuraavaksi kalenterivuodeksi. Liittohallituksen puheenjohtajasta käytetään nimitystä SAL:n puheenjohtaja.

Liittovaltuuston kevätkokous 2018 antoi ehdollepanotoimikunnalle tehtäväksi valmistella SAL:n kokouksen ja liittovaltuuston kokouksen henkilövalintoja.

Ehdollepanotoimikunta esittää, että liiton puheenjohtajaksi kahdeksi seuraavaksi kalenterivuodeksi valitaan Vesa Nissinen, joka on toiminut liiton puheenjohtajana vuodesta 2017 alkaen.

**Päätös:**

**9 LIITTOVALTUUSTON JÄSENTEN VALINTA SAL:N TOIMINTASÄÄNTÖJEN 14 §:N MUKAISESTI**

Valitaan kahdeksi seuraavaksi kalenterivuodeksi liittovaltuuston jäsenet ja henkilökohtaiset varajäsenet sääntöjen 14 §:n mukaisesti.

14 §

Liittovaltuustoon valitaan SAL:n varsinaisessa kokouksessa kahdeksi (2) seuraavaksi kalenterivuodeksi kerrallaan jäsenet ja heille henkilökohtaiset varajäsenet seuraavasti:

1. Yksi (1) jäsen ja tälle henkilökohtainen varajäsen kunkin SAL:n aluejaoston toiminta-alueella toimivien edellä 5 §:n 1 momentin 1 kohdassa tarkoitettujen paikallisten ampumayhdistysten yhteenlaskettua alkavaa 1000 jäsentä kohti kuitenkin enintään viisi jäsentä/alue.

1. yksi (1) jäsen ja tälle henkilökohtainen varajäsen jokaisesta SAL:n jäsenenä olevasta edellä 5 §:n 1 momentin 2 ja 3 kohdissa tarkoitetusta jäsenyhdistyksestä, jolla on edustus SAL:n liittovaltuustossa tämän sääntömuutoksen voimaantullessa ja
2. enintään kolme (3) lisäjäsentä SAL:n jäsenyhdistysten jäsenistä.

Liitteenä (LIITE 4) luettelo niiden alueiden ja muiden yhdistysten ehdokkaista, joista tämän esityslistan postitukseen mennessä on toimitettu tiedot liiton toimistoon.

**Päätös:**

**10 LIITON SÄÄNTÖJEN MUUTTAMINEN**

Liittohallitus esittää liiton toimintasääntöjen muuttamista. Nykyiset säännöt ja vahvistettavaksi esitetyt uudet säännöt on esitetty rinnakkain liitteessä (LIITE 5).

**Päätös:**

 **11 MUUT MAHDOLLISET ASIAT**

*Liittohallitukselle ei ole esitetty asioita käsiteltäväksi kokouksessa sääntöjen määräämään 1.9. mennessä.*

*Myöskään SAL:n alueiden ja niihin kuuluvien seurojen tai aluetoiminnan sääntöjen vahvistamiselle ei ole tässä kokouksessa tarvetta. Aluetoiminnan sääntöihin voidaan palata, kun liiton sääntömuutos on ensin saatettu voimaan.*

**12 KOKOUKSEN PÄÄTTÄMINEN**